Document ID: /roh_data/filtered/fineweb-2-filterrobots_roh.jsonl.gz/16985

Per viagiar en la Val Puschlav han ils organisaturs dal Festival da Jazz organisà in tren spezial cun vaguns nostalgics da San Murezzan a Poschiavo. Cun trategniment da la furmaziun «The Rad Trads» è il viadi da bun duas uras passà senza dar bada.
Piazza piena
Sut tschiel avert circumdads da las chasas entamez Poschiavo han ils 13 commembers da la furmaziun «The Earth Wind & Fire Experience feat. The Al McKay All Stars» chantà ils hits dals onns 70/80 e fatg sautar e chantar ils visitaders davent da l’emprim mument. Sper il chant ha er la perfetga choreografia fatg impressiun.
«Wonderful» ed «Amazing»
Ils 6 musicists da «The Rad Trads» èn stads fascinads dal viadi sur il Pass dal Bernina cun il panorama sin il glatscher, las muntognas ed ils lais e suenter la vista sin la Val Puschlav. Suenter il concert da «The Earth Wind & Fire Experience» han ils umens da New York trategnì ils giasts anc durant il viadi enavos cun il tren fin a San Murezzan.